


На основу члана 40. став 1. тачка 4. Статута oпштине Инђија („Службени лист општине Инђија“, бр. 5/19) и Програма мера подршке за спровођење пољопривредне политике и политике руралног развоја општине Инђија за 2019. годину („Службени лист општине Инђија“, бр. 15 ), председник општине Инђија, р а с п и с у ј е

К О Н К У Р С
ЗА ОСТВАРИВАЊЕ ПРАВА НА РЕГРЕС ЗА ПРЕМИЈУ ОСИГУРАЊА УСЕВА, ПЛОДОВА, ВИШЕГОДИШЊИХ ЗАСАДА, РАСАДНИКА И ЖИВОТИЊА У 2019. ГОДИНИ  НА ТЕРИТОРИЈИ ОПШТИНЕ ИНЂИЈА 


ПРЕДМЕТ КОНКУРСА
Предмет Конкурса за остваривање права на регрес за премију осигурања усева, плодова, вишегодишњих засада, расадника и животиња на територији општине Инђија у 2019. години (у даљем тексту: Конкурс) је додела подстицајних средстава из буџета општине Инђија, кроз реализацију напред наведене мере планиране Програмом мера подршке за спровођење пољопривредне политике и политике руралног развоја општине Инђија  за 2019. годину (у даљем тексту: Програм).
Конкурсом се дефинише висина и намена укупно расположивих средстава за ову меру, лица која остварују право на подстицаје (корисници подстицаја), услови, начин и критеријуми за доделу подстицаја, рокови за подношење пријаве, документација која се подноси уз пријаву, износ подстицаја по кориснику изражен у процентима, максимални износи подстицаја по кориснику, као и други потребни подаци и обавештења за спровођење Конкурса.

ВИСИНА И НАМЕНА ПОДСТИЦАЈНИХ СРЕДСТАВА
Укупна средства која ће бити додељена по Конкурсу износе 4.000.000 динара и обезбеђена су Одлуком о буџету општине Инђија за 2019. годину, а намењена су за регресирање трошкова осигурања усева, плодова, вишегодишњих засада, расадника и животиња у 2019. години на територији општине Инђија.
Подстицајна средства која су наменска и бесповратна, додељују се у износу oд 40% прихватљивих трошкова без вредности ПДВ-а (износ  подстицајних средстава не сме да прелази максимално утврђени износ).
Максимални износ подстицајних средстава у оквиру мере управљање ризицима, регрес за премију осигурања усева, плодова, вишегодишњих засада, расадника и животиња је до 100.000 динара.




КОРИСНИЦИ ПОДСТИЦАЈА

Право на доделу подстицаја може остварити:
1. физичко лице – носилац комерцијалног регистрованог породичног пољопривредног газдинства;
2. предузетник;
3. привредно друштво;
4. земљорадничка задруга.

ОПШТИ УСЛОВИ ЗА ОСТВАРИВАЊЕ ПРАВА НА ПОДСТИЦАЈЕ
Право на подстицаје остварују лица ако:
1) су уписана у Регистар пољопривредних газдинстава (у даљем тексту: РПГ) и налазе се у активном статусу; 
2) имају пребивалиште, односно седиште и пољопривредну производњу на територији општине Инђија;
3) је до дана објављивања Конкурса измирио доспеле обавезе према општини Инђија  по основу јавних прихода;
4) нема неиспуњених уговорних обавеза према општини Инђија;
5) има полису издату од стране друштва за осигурање код којег је подносилац пријаве осигуран у периоду од 1. новембра претходне до 31. октобра текуће године и у моменту подношења пријаве је у потпуности исплаћена;
6) има у Регистру пољопривредних газдинстава пријављену одговарајућу врсту биљне културе, односно одговарајућу животињу пријављену у Регистру и обележену и регистровану у складу са законом којим се уређује ветеринарство;
7) по редоследу подношења пријаве постоје расположива средства за одобравање права на подстицаје у оквиру укупних средстава опредељених Конкурсом;
8) претузетници и правна лица морају бити регистровани у Агенцији за привредне регистре и имати регистровано пољопривредно газдинство у активном статусу.

СПЕЦИФИЧНИ УСЛОВИ ЗА ОСТВАРИВАЊЕ ПРАВА НА ПОДСТИЦАЈЕ
	За реализацију ове мере корисник је у обавези да испуни опште критеријуме и да има усеве и плодове, расаднике и/или младе вишегодишње засаде уписане у РПГ под одговарајућом биљном културом а за осигурање животиња, подносилац пријаве у РПГ мора да има пријављен сточни фонд и број газдинства (ХИД) на којим се држе или узгајају животиње.                         

НЕПРИХВАТЉИВИ ТРОШКОВИ 
Неприхватљиви трошкови су: 
· порези, укључујући и порез на додату вредност; 
· административне таксе, као и накнада за потребне сагласности од државних институција и јавних предузећа; 
· банкарски трошкови, трошкови јемства и сличне накнаде;
· трошкови банкарске провизије; 
· оперативни трошкови; 
· допринос у натури (сопствени рад и материјал); 
· плаћање путем лизинга, цесије, компензације, асигнације или на други начин који представља гашење обавезе путем пребијања дугова.

ВРЕМЕНСКИ ОКВИР КОНКУРСА
Конкурс је отворен до утрошка средстава, а најкасније до 01.11.2019.године.

ПОТРЕБНА ДОКУМЕНТАЦИЈА
Подносилац пријаве доставља следећа документа:
1. пријаву за доделу подстицајних средстава, читко попуњену и потписану на обрасцу који је објављен на интернет страници општине Инђија и Агенције за рурални развој општине Инђија, а може се преузети у канцеларији Агенције за рурални развој општине Инђија, сваког радног дана од 7 до 15 сати. У пријави је потребно навести све тражене податке;
2. фотокопију личне карте (важеће у тренутку предаје) подносиоца пријаве или важећа очитана лична карта;
3. прва страна извода са подацима о газдинству и страна извода са подацима о биљној структури и структури сточног фонда које издаје Управа за трезор. Документа не могу бити старија од 90 дана у моменту достављања пријаве. 
4. полиса осигурања издата од стране друштва за осигурање или фотокопија полисе оверене од стране осигуравајућег друштва;
5. потврда о извршеном плаћању укупне премије осигурања;
6. оригинал или оверену фотокопију уверења издата од  надлежне јединице општине Инђија о измиреним обавезама по основу изворних локалних јавних прихода, не старије од 90 дана од дана подношења пријаве;
7. оригинал или оверену фотокопију извода из Регистра привредних субјеката, са пореским идентификационим бројем.
Подносилац пријаве треба да се изјасни на обрасцу који је саставни део пријаве о томе да ли ће документацију наведену под тачкама 3, 6 и 7 прибавити сам или ће организациона јединица надлежна за област пољопривреде по службеној дужности од надлежних органа прибављати податке о чињеницама о којима се води службена евиденција у складу са законом који уређује општи управни поступак. 
Комисија за доделу подстицајних средстава задржава право да поред наведене документације затражи од подносиоца пријаве да достави и додатну документацију и доказе релевантне за одлучивање, а може тражити од организационе јединице надлежне за област пољопривреде. 
[bookmark: _GoBack]Приликом разматрања поднетих пријава за остваривање права на подстицаје, неће се признавати полисе осигурања издата пре 01. новембра 2018. године.
Подносилац пријаве за остваривање права на подстицаје може поднети само једну пријаву по расписаном Конкурсу.
Сва документа која се достављају уз пријаву ускладу са Конкурсом морају да гласе на подносиоца пријаве. Пријава и приложена документа не враћају се подносиоцу. Фотокопије документа морају бити оверена, уколико у конкурсу није другачије назначено.
Уколико је полиса осигурања исказана у страној валути, неопходно је у обрасцу пријаве унети вредност инвестиције у динарској противвредности, обрачунатој по средњем курсу НБС, на дан издавања рачуна/предрачуна. 

НАЧИН ПОДНОШЕЊА ПРИЈАВЕ ЗА ОСТВАРИВАЊЕ ПРАВА НА ПОДСТИЦАЈЕ
Пријаве за остваривање права на подстицаје у складу са Конкурсом са прописаном документацијом достављају се лично на шалтер 1 Пријемног одељења општине Инђија или путем поште на адресу: Општина Инђија, Цара Душана број 1, 22320 Инђија, са назнаком „Пријава за регрес за премију осигурања усева, плодова, вишегодишњих засада, расадника и животиња на територији општине Инђија у 2019. години“, у затвореној коверти са пуном адресом пошиљаоца на полеђини коверте.
Информације и потребни обрасци за учешће на Конкурсу могу се добити на телефон 022/556060 или у просторијама Агенције за рурални развој општине Инђија, Војводе Степе 48 или путем e-mail: arri@indjija.net. 
Пријава послата на било који други начин, факсом, електронском поштом и др. или на погрешну адресу неће бити разматрана.
Рок за подношење пријаве за остваривање права на подстицаје у складу са Конкурсом непосредно на шалтеру број 1, Пријемног одељења општине Инђија, је 01.11. 2019. године до 14 сати.
Пријаве предате пошти најкасније до 01.11.2019. године до 17 сати, сматраће се благовременим.

ПОСТУПАК СПРОВОЂЕЊА КОНКУРСА
1. Испуњеност услова за доделу подстицаја из Конкурса утврђује Комисија за доделу подстицајних средстава (у даљем тексту: Комисија), коју је посебним решењем образовао председник општине Инђија, на основу пријаве и приложене документације. 
2. Комисијa прегледа достављене пријаве. Неблаговремене пријаве не разматра, а неправилно попуњене; пријаве који нису поднети на одговарајућем обрасцу и пријаве које садрже друге недостатке због којих није могуће утврдити стварну садржину; пријаве подносилаца који немају права учешћа на Конкурсу; пријаве које нису поднете од стране овлашћених лица, неће бити даље разматрани, већ ће се одбити.
3. Када утврди испуњеност услова за доделу подстицаја, односно да су пријаве благовремено поднете, потпуне, правилно попуњене, поднете од стране овлашћеног лица и поднете у складу са наменом средстава утврђених Конкурсом, у складу са критеријумима за доделу средстава, Комисија предлаже расподелу средстава подносиоцима пријава.
4. Предлог образложене Одлуке о додели подстицаја у којој су утврђени појединачни новчани износи подстицаја по подносиоцу пријаве - кориснику израђује Комисија.
5. На основу образложеног Предлога одлуке Комисије председник општине Инђија доноси коначну Одлуку о додели подстицаја.
6. На основу Одлуке о додели подстицаја, председник општине Инђија  доноси појединачна решења за сваког корисника подстицаја, а подносиоцима пријаве којима средства нису одобрена Комисија доставља обавештење са разлозима одбијања.
7. Након донете Одлуке и Решења којом се одобравају подстицајна средства, подносилац пријаве се позива да потпише уговор са председником општине Инђија, којим ће бити регулисана међусобна права, обавезе и одговорности, поступак у случају раскида уговора, евентуална обавеза враћања подстицајних средстава и друга питања од значаја за реализацију тог уговора.
8. Уколико подносилац пријаве не приступи закључењу уговора у року од 15 дана од дана достављања обавештења о времену и месту закључења уговора, сматраће се да је одустао од поступка за доделу средстава путем Конкурса и у том случају Комисија може доделити подстицајна средства наредном подносиоцу пријаве који испуњава услове или преусмерити остатак средстава у друге намене у складу са прописаном процедуром.
9. Исплата додељених средстава врши се у складу са уговором, а на захтев корисника подстицајних средстава и на основу решења председника општине Инђија или лица које он овласти. Уз захтев за исплату средстава доставља се и документација којом се доказује реализација инвестиције за коју се тражи исплата средстава. 
10. Организациона јединица надлежна за област пољопривреде има права да у року од пет година од дана исплтате подстицајних средстава непосредним увидом изврши проверу испуњавања обавеза корисника подстицаја.
11. У случају неиспуњења уговорених обавеза и ненаменског и незаконитог коришћења одобрених подстицсјних средстава, корисник је дужан да на захтев надлежног органа јединице локалне самоуправе изврши повраћај подстицаја, односно пренетих средстава.

ОБАВЕЗЕ КОРИСНИКА ПОДСТИЦАЈНИХ СРЕДСТАВА
Корисник подстицаја је дужан да:
· добијене подстицаје користи са пажњом доброг домаћина и сву документацију која се односи на исплату подстицаја чува најмање пет година од дана исплате.

Број: 401-105/2019-II                                                                      Председник општине Инђија
Датум: 08.07.2019                                                                                          Владимир Гак									

